   ڪراچي (ويب ڊيسڪ) سپر اسٽار ماهرا خان کي ”منهنجو جسم منهنجي مرضي“ نعري جي حمايت ڳچيءَ ۾ پئجي وئي. ماهرا خان تازو ميرا سيٺي جي ويب شو ۾ شرڪت ڪئي، جنهن ۾ هن ميزبان جي سوالن جا جواب ڏيندي هر سال عورت مارچ ۾ وڃڻ ۽ منهنجو جسم منهنجي مرضي نعري جي درست مطلب جي وضاحت بابت ڳالهايو. اداڪارا چيو ته منهنجو جسم منهنجي مرضي نعري جو مطلب اهو ناهي ته مان ڪپڙا ڦاڙي ويهي رهان، ان جو مطلب آهي ته مان هڪ مڪمل انسان آهيان، هي منهنجو جسم آهي ۽ منهنجي مرضي آهي، جيڪڏهن توهان مون کي ڏسي رهيا آهيو ۽ مون کي سٺو نه پيو لڳي ته اها منهنجي مرضي آهي ته مان توهان کي چوان مون کي نه ڏسو. هن وڌيڪ وضاحت ڪندي چيو ته جيڪڏهن توهان مون کي ڇُهڻ چاهيو ٿا ته مان توهان جي رپورٽ ڪنديس، ڇو ته اهو منهنجو جسم آهي ۽ منهنجي مرضي آهي، جڏهن مون کي ڪو مسئلو ناهي ته توهان کي اجازت ڏئي سگهان ٿي. ماهرا خان جي تبصري تي مداحن طرفان مٿس ڇتي تنقيد جو سلسلو شروع ٿي ويو آهي.